สัปดาห์นี้มีประเด็น
ประเดิมงานแรกของสัปดาห์ในวันที่ 10 ก.ย.นี้ เวลา 13.00 น. จะมีการลงนามความร่วมมือระหว่างธนาคารทหารไทย
8 ก.ย. 2555

โดย...ฉัตรชัย ธนจินดาเลิศ
ประเดิมงานแรกของสัปดาห์ในวันที่ 10 ก.ย.นี้ เวลา 13.00 น. จะมีการลงนามความร่วมมือระหว่างธนาคารทหารไทย 
ธนาคารกรุงไทย และสำนักงานกองทุนสงเคราะห์การทำสวนยาง เพื่อช่วยอำนวยความสะดวกในการจ่ายค่าธรรมเนียมส่งออกยางทางอิเล็ก ทรอนิกส์ ณ โรงแรมรอยัล ซิตี้ 
ส่วนในช่วงเช้าของวันที่ 11 ก.ย.นี้ ก็ต้องติดตามการประชุมคณะรัฐมนตรี (ครม.) ว่า จะมีวาระร้อนๆ อย่างเรื่องการขออนุมัติเงินกู้ 4 แสนล้านบาท เพื่อมาใช้ในโครงการจำนำข้าวของรัฐบาลหรือไม่ รวมถึงการพิจารณาตำแหน่งข้าราชการระดับสูงเพื่อทดแทนกับผู้ที่จะเกษียณอายุในเดือน ก.ย.นี้ 
ขณะเดียวกัน ในช่วงบ่ายเวลา 13.00 น. ธนาคารกรุงศรีอยุธยา และบริษัทหลักทรัพย์จัดการกองทุน กรุงศรี จะแถลงข่าวเปิดตัวผลิตภัณฑ์กองทุนรูปแบบใหม่ที่ถูกออกแบบมาให้เหมาะกับผู้ลงทุนในแต่ละช่วงวัย เพื่อเป้าหมายการลงทุนที่แตกต่าง ณ อาคารเพลินจิต ทาวเวอร์
นอกจากนี้ ในวันที่ 13 ก.ย.นี้ ตั้งแต่เวลา 09.00 น. สภาวิชาชีพบัญชีฯ ได้จัดสัมมนาเรื่อง “ก้าวหน้า AEC อย่างมืออาชีพ” โดยมีผู้ทรงคุณวุฒิให้ความรู้มากมาย เช่น นายสันติ วิลาสศักดานนท์ ประธานกิตติมศักดิ์ สภาอุตสาหกรรมแห่งประเทศไทย นายกานต์ ตระกูลฮุน กรรมการผู้จัดการใหญ่ บริษัท ปูนซิเมนต์ไทย และนายบัณฑิต นิจถาวร กรรมการผู้อำนวยการ สมาคมส่งเสริมสถาบันกรรมการบริษัทไทย